**SŰRGŐSSÉGI INDÍTVÁNY**

**Szombathely Megyei Jogú Város Közgyűlése Pénzügyi, Gazdasági és Jogi Bizottságának 2012. május 29 - i ülésére**

**Javaslat**

**A Magyar Labdarúgó Szövetség pályaépítési programjához kapcsolódó, műfüves labdarúgó pálya építésére vonatkozó pályázat benyújtására**

Asportról szóló 2004. évi I. törvény - az úgynevezett látványsportágak (labdarúgás, kézilabda, kosárlabda, vízilabda, jégkorong)támogatásával kapcsolatos - 2011. július 1. napjától hatályos módosítása eredményeként a Magyar Labdarúgó Szövetség labdarúgó pályaépítési programot támogató nyílt pályázatot hirdetett meg. A pályázat meghirdetésének konkrét célja, hogy az országban új műfüves nagypályák és kispályák épüljenek. Az MLSZ tíz évre szóló stratégiájával összhangban a pályázatok megvalósítása eredményeként szeretné elősegíteni:

- az utánpótlás-nevelés infrastrukturális feltételeinek erősítését,

- a labdarúgással tömegsport szintjén foglalkozó gyerekek létszámának növekedését,

- a szabadidő futball feltételeinek javítását.

A pályázat benyújtásának határideje: 2012. június 1. napja.

A pályázati felhívás az előterjesztés 1. számú mellékletét képezi.

Szombathely Megyei Jogú Város Közgyűlése a 176/2012.(IV.26.) Kgy. sz. határozatábankinyilvánította, hogy elviekben egyetért a Városligeti Sporttelep sportcélú fejlesztésével. A Közgyűlés felhatalmazta a Kulturális és Sport Bizottságot, valamint a Pénzügyi, Gazdasági és Jogi Bizottságot, hogy a pályázati kiírás ismeretében, a pályázati feltételek részletes áttekintését és mérlegelését követően a pályázat benyújtásával kapcsolatos végleges döntést hozzák meg. Tekintettel a pályázat benyújtásának határidejére, a beruházási lehetőség jelentősége, nagyságrendje, továbbá a kivitelezéssel összefüggő járulékos költségek, valamint a helyszín megváltozása miatt a Közgyűlésnek szükséges dönteni a tárgyalt kérdésben.

A pályázat lehetőséget kínál Önkormányzatunk részére egy nagyméretű (105x68m) műfüves labdarúgó pálya megépítésére, amely 30% önkormányzati forrást igényel, melynek fedezetéről a Közgyűlés a fentiekben hivatkozott határozatában döntött 51.000.000 Ft összeg erejéig. A tervek szerint a pályázatban szereplő, építendő sportlétesítmény helye a Markusovszky utca 8. szám alatti terület (ún. régi strand).

A beruházás sportszakmai indokai az alábbiakban összegezhetők. A város tulajdonában lévő nagyméretű füves labdarúgó pálya mindössze kettő darab található (Városliget, Kolozsvár u.). Műfüves nagyméretű (105x68m) labdarúgó pályával csupán az Illés Akadémia területén rendelkezünk. E felület elsősorban a téli időszakban, meglehetősen kevés a meglévő igényekhez képest (labdarúgó utánpótlás-nevelő egyesületek, diáksport események, szabadidősportos rendezvények). Az új pálya minőségi előrelépést jelentene a labdarúgásra használható létesítmények tekintetében, elsősorban az októbertől márciusig tartó hat hónapos téli időszak tekintetében.

Szombathely Megyei Jogú Város Közgyűlése, 2012. április havi ülésén fogadta el a város férfi labdarúgó utánpótlás-képzésének koncepcióját. A koncepció a labdarúgó utánpótlás-képzés jövőbeli struktúrájának meghatározásán túl, foglalkozik a létesítményhelyzettel, illetve helyzetelemzést is ad az utánpótlás-képzésről. A Koncepció „Helyzetelemzés” című fejezete szerint Szombathelyen hat utánpótlás-neveléssel foglakozó egyesület működik. Ezen egyesületekben hozzávetőlegesen 900 igazolt utánpótláskorú labdarúgó sportol, mintegy 16 korosztályban. Az elmúlt időszakban - elsősorban a Haladás VSE és az Illés Akadémia által - végzett labdarúgást népszerűsítő tevékenység következtében e létszám növekedése várható.

A diáksport versenyrendszerében tanévenként hozzávetőlegesen 40 csapat vesz részt a Labdarúgás Diákolimpia küzdelmeiben, ami 40-50 mérkőzést jelent a nevezett csapatok pontos számától függően.

A nemzetközi méretű labdarúgó pálya nagy segítséget jelentene a szabadidős labdarúgás számára is, hiszen az UEFA (Európai Labdarúgó Szövetség) által is támogatott Grassroots (az amatőr labdarúgást magában foglaló gyűjtőfogalom) egyre népszerűbb hazánkban is. Számos baráti közösség, illetve a Szombathelyi Szabadidősport Szövetség szervezésében zajló első és másodosztályú kispályás bajnokság lebonyolításának körülményei is jelentősen javulnak a pálya megépítése esetén.

A pályázati felhívás és a pályázat esetén kötelezően megkötendő, az előterjesztés 2. számú mellékletét képező együttműködési megállapodás Önkormányzatunk részére az alábbi kötelezettség-vállalásokat tartalmazza:

* a pályázat szakmai programjának megvalósítását együttműködő partnerek bevonásával kell biztosítani;
* együttműködési megállapodás kötése a szakmai partnerrel;
* amennyiben a pályázat megvalósításában olyan partner vesz részt, amely még nem lépett be a Bozsik-program egyesületi vagy intézményi programjában, akkor vállalja, hogy legkésőbb a 2012/2013-as szezonban a fenti programok egyikében regisztrálja magát;
* önkormányzat kötelezettséget vállal arra, hogy a megállapodásban –különösen pedig a Tao tv. 22/C. § - ban –foglaltak teljesüléséhez szükséges valamennyi nyilatkozatot, hozzájárulást és beleegyezést határidőben megadja és szükség esetén az MLSZ rendelkezésére bocsátja. Amennyiben Önkormányzat a nyilatkozattétel megtagadásával illetve a nyilatkozat késedelmes kiadásával az MLSZ-nek kárt okoz, úgy köteles azt megtéríteni. Önkormányzat kifejezetten hozzájárul ahhoz, hogy jogvita esetén nyilatkozatát bíróság pótolja;
* az MLSZ részére ingyenes földhasználati jog biztosítása;
* az Önkormányzat kötelezettséget vállal arra, hogy a tulajdonában lévő, ingatlant a Futballpálya kialakítása céljából az MLSZ birtokába bocsátja, ingyenesen a használatába adja. Az MLSZ az így használatában álló Ingatlanon kialakítja a Futballpályát;
* az Önkormányzat továbbá kötelezettséget vállal arra is, hogy a megállapodásban foglalt kötelezettségek teljesítése és jogok gyakorlása céljából a Futballpálya kialakítását követően az üzembe helyezéstől számított 15 év határozott időtartamra az Ingatlant és a Futballpályát az MLSZ ingyenes használatába adja. Ennek megfelelően az Önkormányzat hozzájárul ahhoz, hogy az MLSZ a Futballpályát a használatában álló ingatlanon (idegen ingatlanon) végzett beruházásként a könyveibe (számviteli nyilvántartásaiba) felvegye, és e 15 éves időtartamra a könyveiben tartsa,
* nyertes pályázat esetén az Önkormányzat által egy összegben kifizetésre kerül a beruházás tényleges bruttó összegének 30 %- a. Ezt az összeget a megállapodás aláírását követően, a számla kézhezvételétől számított 8 napon belül kell átutalni az MLSZ bankszámlájára;
* az Önkormányzatot a beadott pályázat alapján – amennyiben pályázata érvényes és eredményes – szerződéskötési kötelezettség terheli, amely nem teljesítése szankciót von maga után;
* az Önkormányzat kivitelezéshez szükséges összes engedélyt beszerzi és a kivitelezés kezdetére átadja az MLSZ, vagy az MLSZ képviselője (beruházást bonyolító) részére;
* az Önkormányzat minden olyan feltételt biztosít az építkezés teljes időtartama alatt, ami egyéb esetben a beruházást Megrendelő feladata lenne. (felvonulási terület biztosítása, vízvételi lehetőség, áramvételi lehetőség biztosítása, munkaterület kivitelezésre alkalmassá tétele, stb.),
* az üzemeltetéshez szükséges energiaellátás összes műszaki feltételét biztosítani kell. Amennyiben a feltételek biztosításához közműfejlesztési hozzájárulást kell fizetni, azt teljes mértékben az Önkormányzat köteles finanszírozni.
* a megállapodás aláírásával az Önkormányzat kifejezetten lemond arról, hogy a megállapodást a határozott idő lejárta előtt megszüntesse;
* Önkormányzat kötelezettséget vállal arra, hogy a megállapodásban –különösen pedig a Tao tv. 22/C. § - ban –foglaltak teljesüléséhez szükséges valamennyi nyilatkozatot, hozzájárulást és beleegyezést határidőben megadja és szükség esetén az MLSZ rendelkezésére bocsátja;
* a Futballpálya rendeltetésszerű használatához szükséges valamennyi felújítási, javítási, karbantartási költséget, valamint a használattal járó költségeket, továbbá a Futballpálya tekintetében felmerülő közterheket az Önkormányzat viseli;
* a közüzemi mérőórákat –amennyiben ez szükséges–Önkormányzat saját költségén köteles felszereltetni, a szolgáltatókkal a közüzemi szerződéseket megkötni, a közüzemi díjakat határidőre megfizetni;
* a Futballpálya részére történő birtokba adását követően a szerződés időtartama alatt az Önkormányzat felelőssége és költsége a Futballpálya szabályszerű és jelen szerződésnek megfelelő működtetése, karbantartása, üzemeltetése;
* a szerződés időtartama alatt a Futballpálya jogszabályoknak és a biztonságos, balesetmentes üzemeléshez szükséges állagának biztosítása is az Önkormányzat feladata;
* a Futballpálya teljes körű üzemeltetéséről és karbantartásáról Önkormányzat köteles saját költségén gondoskodni;
* a megállapodás fennállása alatt eszközpótlás vagy felújítás az Önkormányzat feladata és költsége;
* önkormányzatunk köteles saját költségén gondoskodni a Futballpálya őrzéséről, védelméről;
* az Önkormányzat kötelezettséget vállal arra, hogy azt iskolai és diák-,főiskolai-egyetemi sportesemények (elsősorban labdarúgás), szabadidősport események(elsősorban futball), más közösségi célú–különösen:kulturális,turisztikai –események lebonyolítása céljából naponta a Futballpálya üzemidejének legalább 20%-ában és évente legalább10 nap ingyenesen használja, vagy kedvezményes áron hasznosítja, amelynek megsértése különösen súlyos szerződésszegésnek minősül.
* az Önkormányzat a Futballpálya használata során az MLSZ által szervezett országos labdarúgó szakmai programokhoz (elsősorban Bozsik program, és szabadidő-futball) kapcsolódó tornák, rendezvények, versenyek lebonyolításának elsőbbséget biztosít, és az MLSZ jogosult a térítésmentes pályahasználatra;
* a Futballpályán folytatott tevékenységhez–amennyiben az szükséges –a hatósági engedélyeket az Önkormányzat saját költségén köteles beszerezni, szükség esetén azokat megújítani, az időszakos hatósági vizsgálatokat elvégeztetni, illetve tevékenységét mindenkor a hatályos hatósági engedélyek birtokában és előírások megtartása mellett folytatni;
* Önkormányzat kötelezettséget vállal arra, hogy megfizeti a közműfejlesztési hozzájárulást, vállalja az energia csatlakozási pont kiépítését saját költségén és rendelkezésre bocsátja a beruházás üzemeltetéséhez szükséges - műszaki leírásban meghatározott –energia mennyiséget;
* Önkormányzat szavatol azért, hogy a Futballpálya a megállapodás fennállásának egész tartama alatt rendeltetésszerű, szerződésszerű, biztonságos és balesetmentes használatra alkalmas, és egyébként is megfelel a szerződés előírásainak;
* az Önkormányzatot terheli:

 - az üzemszerű működés körében keletkezett bármely kár;

 - a Futballpályán lévő dolgokban keletkezett kár;

 - baleseti károk, betörés, alkalmazottak és harmadik fél károkozása.

 - vis maior esetek;

* a Futballpályán belül bekövetkező bármely más káresemény esetén is a helyreállítási kötelezettség, illetve a felelősség teljes mértékben kizárólag Önkormányzatot terheli.
* Önkormányzat köteles a Futballpályán keletkezett károsodásokat haladéktalanul helyreállítani;
* amennyiben Önkormányzat jelen szerződésben foglalt valamelykötelezettségének határidőben nem,vagy nem megfelelően tesz eleget, úgy a szerződésszegés minden napjára 5.000,- Ft késedelmi kötbért köteles fizetni MLSZ-nek.

Az együttműködési megállapodás III/2. pontja pedig úgy rendelkezik, hogy a felek a megállapodás határozott időtartamának (üzembe-helyezéstől számított 15 év) lejárta előtt legalább 180 nappal tárgyalásokat kezdeményeznek a futballpálya további közös használata tárgyában.

Lényeges körülmény, hogy a beruházás megvalósításához az érintett területen további területrendezési feladatokat is szükséges elvégezni. Ezen feladatok a Polgármesteri Hivatal Városüzemeltetési Osztály felmérése alapján az alábbiak:

* szükséges villamos energia biztosítása
* régi úszómedencék megszüntetése
* parkoló kialakítása
* tereprendezés

Fontos megemlíteni azt is, hogy a sportszakmai előnyökön túl a pálya üzemeltetéséből fakadóan - a Szombathelyi Sportközpont és Sportiskola Nonprofit Kft. kimutatása alapján - éves szinten 1 400 000 Ft bevételhez jutna az Önkormányzat.

Kérem a Tisztelt Bizottságot, hogy az előterjesztést – a pályázat benyújtásának határidejére tekintettel - sürgősségi indítványként napirendre tűzni, és a pályázat benyújtásáról álláspontját kialakítani szíveskedjék.

**Szombathely, 2012. május „ ”**

 /: **Lazáry Viktor** :/

**A./**

**HATÁROZATI JAVASLAT**

**…/2012. (V.29.) PGJB. számú határozat**

1. A Bizottság javasolja a Közgyűlésnek, határozza el,hogy a Magyar Labdarúgó Szövetség labdarúgó pálya építési programot támogató nyílt pályázati kiírására pályázatot nyújt be a Szombathely, Markusovszky u. 8. szám alatti ingatlanon (a régi városi strand területén) kialakítandó nagyméretű (105X68 m) műfüves labdarúgó pálya építése céljából.
2. A Bizottság javasolja a Közgyűlésnek, hogy a 176/2012.(IV.26.) Kgy. sz. határozatban foglaltaknak megfelelően a beruházás megvalósításához szükséges, legfeljebb 51 millió Ft összegű önkormányzati forrást a „2012. évre képzett fejlesztési céltartalék” költségvetési előirányzat terhére biztosítsa.
3. ABizottság javasolja a Közgyűlésnek, hatalmazza fel a polgármestert és a jegyzőt, hogy a pályázat benyújtásához szükséges dokumentumokat aláírja.
4. ABizottság javasolja a Közgyűlésnek, kérje fel a polgármestert és a jegyzőt, hogy sikeres pályázat esetén, a beruházás megvalósításához szükséges területrendezési munkálatok elvégzéséhez összesen további bruttó 10.000.000 Ft fedezetének költségvetésben történő biztosításának lehetőségét vizsgálja meg, és javaslatát terjessze a Közgyűlés elé.

**Felelősök:** Dr. Szakács Dávid, elnök

/A végrehajtás előkészítéséért:

Lakézi Gábor, a Városüzemeltetési Osztály vezetője,

Szakály Szabolcs, a Városfejlesztési Osztály vezetője,

dr. Károlyi Ákos, az Egészségügyi és Közszolgálati Osztály
vezetője,

Stéger Gábor, a Közgazdasági és Adó Osztály vezetője/

**Határidő:** 2012. május havi közgyűlés

**B./**

**HATÁROZATI JAVASLAT**

**…/2012. (V.29.) PGJB. számú határozat**

A Bizottság javasolja „B” pont alatti határozati javaslat elfogadásával javasolja a Közgyűlésnek, hogy Szombathely Megyei Jogú Város Önkormányzata a Magyar Labdarúgó Szövetség labdarúgó pálya építési programot támogató nyílt pályázati kiírására ne nyújtson be pályázatot.

**Felelősök:** Dr. Szakács Dávid, elnök

/A végrehajtás előkészítéséért:

Lakézi Gábor, a Városüzemeltetési Osztály vezetője,

Szakály Szabolcs, a Városfejlesztési Osztály vezetője,

dr. Károlyi Ákos, az Egészségügyi és Közszolgálati Osztály
vezetője,

Stéger Gábor, a Közgazdasági és Adó Osztály vezetője/

**Határidő:** 2012. május havi közgyűlés